A BIZOTTSÁG 1875/2004/EK RENDELETE
(2004. október 28.)
az állati eredetű élelmiszerekben található állatgyógyászati készítmények maximális maradékanyag-határértékeinek megállapítására szolgáló közösségi eljárás kialakításáról szóló 2377/90/EGK tanácsi rendelet II. és III. mellékleteinek módosításáról a nátrium-szalicilát és a fenvalerát tekintetében
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állati eredetű élelmiszerekben található állatgyógyászati készítmények maximális maradékanyag-határértékeinek megállapítására szolgáló közösségi eljárás kialakításáról szóló, 1990. június 26-i 2377/90/EGK tanácsi rendeletre (1) és különösen annak 3. cikkére és 4. cikkének harmadik bekezdésére,
tekintettel az Európai Gyógyszerértékelő Ügynökség véleményére, amelyet az állatgyógyászati készítmények bizottsága fogalmazott meg,
mivel:
(1)
Minden olyan farmakológiailag aktív hatóanyagot, amelyet a Közösségen belül élelmiszer-előállítás céljából tartott állatoknak történő beadásra szánt állatgyógyászati készítményekben használnak, a 2377/90/EGK rendeletnek megfelelően ki kell értékelni.
(2)
A nátrium-szalicilát hatóanyag már szerepelt a II. mellékletben valamennyi, élelmiszer-előállítás céljából tartott állatfajra, a halak kivételével, de csak a folyamatos adagolást illetően. Ezt a bejegyzést ki kell bővíteni, hogy kiterjedjen a szarvasmarha- és sertésfajoknak történő orális adagolásra, az emberi fogyasztásra szánt tejet termelő állatok kivételével.
(3)
Az ideiglenes maximális maradékanyag-határérték a fenvalerát esetében 2004. július 1-jén lejár. Ajánlatosnak bizonyult, hogy a hatóanyagra vonatkozó tudományos vizsgálatok befejeződhessenek, és az ideiglenes maximális maradékanyag-határérték érvényességét ezért meg kell hosszabbítani 2006. július 1-jéig.
(4)
A 2377/90/EGK rendeletet ezért ennek megfelelően módosítani kell.
(5)
Kellő időtartamot kell biztosítani ennek a rendeletnek az alkalmazhatóságát megelőzően arra, hogy a tagállamok elvégezhessék azokat a kiigazításokat, amelyekre ennek a rendeletnek a fényében szükség lehet az érintett állatgyógyászati készítmények forgalomba hozatalára az állatgyógyászati készítmények közösségi kódexéről szóló, 2001. november 6-i 2001/82/EK európai parlamenti és tanácsi irányelvnek (2) megfelelően kiadott engedélyeket illetően, ennek a rendeletnek a rendelkezéseit figyelembe véve.
(6)
Az ebben a rendeletben előírt intézkedések összhangban vannak az állatgyógyászati készítmények állandó bizottságának véleményével,
ELFOGADTA EZT A RENDELETET:
1. cikk
A 2377/90/EGK rendelet II. és III. mellékletei ennek a rendeletnek a mellékletével összhangban módosulnak.
2. cikk
Ez a rendelet az Európai Unió Hivatalos Lapjában történt közzététele utáni harmadik napon lép hatályba.
Ezt a rendeletet 2004. december 28-tól kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. október 28-án.